SK Úradný vestník Európskej únie L 43/43

ROZHODNUTIE DOZORNÉHO ÚRADU EZVO

č. 367/11/COL

z 30. novembra 2011,

ktorým sa mení a dopĺňa zoznam uvedený v bode 39 časti 1.2 kapitoly I prílohy I k Dohode o Európskom hospodárskom priestore obsahujúci hraničné inšpekčné stanice na Islande a v Nórsku odsúhlasené na veterinárne kontroly živých zvierat a živočíšnych produktov z tretích krajín a ktorým sa zrušuje rozhodnutie Dozorného úradu EZVO č. 111/11/COL

DOZORNÝ ÚRAD EZVO,

SO ZRETEĽOM na bod 4 písm. B ods. 1 a 3 a bod 5 písm. b) úvodnej časti kapitoly I prílohy I k Dohode o EHP,

SO ZRETEĽOM na akt uvedený v bode 1.1.4 kapitoly I prílohy I k Dohode o EHP (smernica Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (1)), zmenený a doplnený a upravený na účely Dohody o EHP sektorovými úpravami uvedenými v prílohe I k uvedenej dohode, a najmä na jeho článok 6 ods. 2,

SO ZRETEĽOM na akt uvedený v bode 1.2.111 kapitoly I prílohy I k Dohode o EHP (rozhodnutie Komisie 2001/812/ES z 21. novembra 2001, ktorým sa stanovujú požiadavky na schvaľovanie hraničných inšpekčných miest zodpovedných za veterinárne kontroly výrobkov, ktoré vstupujú do Spoločenstva z tretích krajín (2)), zmenený a doplnený, a najmä na jeho článok 3 ods. 5,

keďže:

Dozorný úrad EZVO (ďalej len „dozorný úrad“) rozhodnutím č. 111/11/COL z 11. apríla 2011 (3) zrušil svoje rozhodnutie č. 8/11/COL z 26. januára 2011 (4) a vyhotovil nový zoznam hraničných inšpekčných staníc na Islande a v Nórsku odsúhlasených na veterinárne kontroly živých zvierat a živočíšnych produktov z tretích krajín.

Dozornému úradu bol 30. mája 2011 doručený návrh Islandu zmeniť kategórie produktov živočíšneho pôvodu pre dve hraničné inšpekčné stanice na Islande. Pre hraničnú inšpekčnú stanicu Keflavík Airport (IS KEF 4) sa požadovalo rozšíriť rozsah kategórie živočíšnych produktov určených na ľudskú spotrebu na „všetky produkty“ a pridať kategóriu „ostatné produkty“. Pre hraničnú inšpekčnú stanicu Reykjavík Eimskip (IS REY 1a) sa požadovalo rozšíriť rozsah kategórie živočíšnych produktov určených na ľudskú spotrebu na „všetky produkty“ a zmeniť kategóriu „ostatné produkty“ na „všetky balené produkty“.

Od 8. do 11. novembra 2011 uskutočnili dozorný úrad a Potravinový a veterinárny úrad Európskej komisie spoločnú kontrolu. V priebehu tejto kontroly boli navštívené hraničné inšpekčné stanice Keflavík Airport (IS KEF 4) a Reykjavík Eimskip (IS REY 1a).

Na základe pozorovaní vykonaných počas spoločnej kontroly inšpektori dozorného úradu a Európskej komisie podpísali 10. novembra 2011 spoločné odporúčanie.

Podľa podpísaného spoločného odporúčania sa navrhuje:

— pre hraničnú inšpekčnú stanicu Keflavík Airport (IS KEF 4) rozšíriť rozsah kategórie živočíšnych produktov určených na ľudskú spotrebu na „všetky produkty“ a pridať kategóriu „ostatné produkty“. Hraničná inšpekčná stanica bude teraz doplnená do zoznamu ako HC(2), NHC(2),

— pre hraničnú inšpekčnú stanicu Reykjavík Eimskip (IS REY 1a) rozšíriť rozsah kategórie živočíšnych produktov určených na ľudskú spotrebu na „všetky produkty“ a zmeniť kategóriu „ostatné produkty“ na „všetky balené produkty“. Hraničná inšpekčná stanica bude teraz doplnená do zoznamu ako HC(2), NHC(2).

Dozorný úrad svojím rozhodnutím č. 365/11/COL postúpil vec Veterinárnemu výboru EZVO, ktorý pomáha Dozornému úradu EZVO. Opatrenia stanovené týmto rozhodnutím sú v súlade s jednomyseľným stanoviskom Veterinárneho výboru EZVO, ktorý pomáha Dozornému úradu EZVO a konečné znenie textu opatrenia zostáva nezmenené,

PRIJAL TOTO ROZHODNUTIE:

Článok 1

Veterinárne kontroly živých zvierat a živočíšnych produktov dovážaných na Island a do Nórska z tretích krajín vykonávajú príslušné vnútroštátne úrady na odsúhlasených hraničných inšpekčných staniciach uvedených v prílohe k tomuto rozhodnutiu.

Článok 2

Rozhodnutie Dozorného úradu EZVO č. 111/11/COL z 11. apríla 2011 sa týmto zrušuje.

Článok 3

Toto rozhodnutie nadobúda účinnosť 30. novembra 2011.

Článok 4

Toto rozhodnutie je určené Islandu a Nórsku.

Článok 5

Iba anglické znenie tohto rozhodnutia je autentické.

V Bruseli 30. novembra 2011 Za Dozorný úrad EZVO Sverrir Haukur GUNNLAUGSSON člen kolégia Xavier LEWIS riaditeľ, právne a výkonné záležitosti

(1) Ú. v. ES L 24, 30.1.1998, s. 9.

(2) Ú. v. ES L 306, 23.11.2001, s. 28.

(3) Ú. v. EÚ L 170, 30.6.2011, s. 39 a dodatok EHP č. 36, 30.6.2011, s. 39.

(4) Ú. v. EÚ L 85, 31.3.2011, s. 27 a dodatok EHP č. 16, 31.3.2011, s. 1.